ரேணு சலுஜா

**ரேணு சலுஜா** (*Renu Saluja*) (5 சூலை 1952 - 16 ஆகத்து 2000) இந்தியத் திரைப்படப் படத்தொகுப்பாளர் ஆவார். 1980-1990களில், கோவிந்த் நிகலானி, விது வினோத் சோப்ரா, சுதிர் மிசுரா, சேகர் கபூர், மகேசு பட், விஜய் சிங் உள்ளிட்ட முக்கிய இயக்குநர்களுடனும், பாலிவுட் கலை இயக்குநர்களுடனும் இவர் பணியாற்றினார். இவர்,  திரைப்படங்கள், ஆவணப்படங்கள், குறும்படங்கள், தொலைக்காட்சி தொடர்களில் பணியாற்றியுள்ளார்.

ரேணு, *பரிந்தா* (1989), *தாராவி* (1993), *சர்தார்* (1993), *காட்மதர்* (1999) ஆகிய படங்களுக்கு சிறந்த படத் தொகுப்பிற்கான தேசிய திரைப்பட விருதை நான்கு முறை பெற்றுள்ளார். மேலும்,  *பரிந்தா* (1989), *1942: எ லவ் ஸ்டோரி* (1994) படங்களுக்கு சிறந்த படத்தொகுப்பிற்கான பிலிம்பேர் விருதையும் வென்றார்.

## ஆரம்ப வாழ்க்கையும் கல்வியும்
ரேணு, பஞ்சாபிக் குடும்பத்தில் பிறந்தவர். இவர் 1974-இல் புனேயில் உள்ள திரைப்படம் மற்றும் தொலைக்காட்சிக் கல்லூரியில் இயக்குநர் பயிற்சி பெறுவதற்கு  விண்ணப்பித்தார். ஆனால், இவரது விண்ணப்பம்  ஏற்றுக்கொள்ளப்படவில்லை. அதற்குப் பதிலாக, படத்தொகுப்புப் பிரிவில் சேர்ந்து 1976-இல் பட்டம் பெற்றார். பின்னர், திரைப்படத் தொகுப்பாளராக தனதுத் தொழிலைத் தொடங்கினார். இந்த நேரத்தில் இந்த துறையில், ஆண்களே ஆதிக்கம் செலுத்தி வந்தனர்.

## தொழில்
இவர் முதலில் விது வினோத் சோப்ராவின்  *மர்டர் அட் மங்கி ஹில்* (1976) திரைப்படத்தில் பணியாற்றினார். இப்படத்தில் இவர் உதவி இயக்குநராகவும் பணியாற்றினார். இந்தத் திரைப்படம் 1977-78 இல் சிறந்த பரிசோதனைத் திரைப்படத்திற்கான தேசிய திரைப்பட விருதை வென்றது. திரைப்படம் மற்றும் தொலைக்காட்சிக் கல்லூரியில் பயிற்சி முடிந்து வெளியேறியதும், ரேணு தன்னுடன் படித்த சயீத் அக்தர் மிர்சாவின் *ஆல்பர்ட் பின்டோ கோ குஸ்ஸா கியோன் அதா ஹை* (1980), அதைத் தொடர்ந்து விது வினோத் சோப்ராவின் *சசயே மாட்* (1981), பின்னர் மற்றொரு வகுப்புத் தோழன் குந்தன் ஷாவின் நகைச்சுவை திரைப்படமான, *ஜானே பி தோ யாரோ* (1983), போன்றவற்றில் பணியாற்றினார். இவையனைத்தும் இவருக்கு விமர்சன ரீதியான பாராட்டைப் பெற்றுத் தந்தது.

பிறகு, தூர்தர்ஷனுடன் இணைந்து பணியாற்ற ஒப்பந்தம் செய்யப்பட்டார்.

1990களில் *ஹைதராபாத் புளூஸ்*  திரைப்படத்தின் வெற்றியைத் தொடர்ந்து வெளிவந்த புதிய சுயாதீனத் திரைப்படங்களில் பணியாற்றினார். *ஜானே பி தோ யாரோன்* (1983), *கபி ஹான் கபி நா* (1993), *[[பாண்டிட் குயின்]]* (1995), *ஜெய கங்கா* (1996), *பர்தேஸ்* (1997), *ராக்ஃபோர்ட்* (1999)*, [[ஹே ராம்|ராம்]]* (2000) *[[ஹே ராம்]]* ஆகியன இவர் பணியாற்றிய சில குறிப்பிடத்தகுந்த திரைப்படங்கள் ஆகும். நாகேஷ் குகுனூரின் *பாலிவுட் காலிங்* மற்றும் இறுதியாக 2003 இல் வெளியான *கல்கத்தா மெயில்* இவர் கடைசியாக பணிபுரிந்த திரைப்படம் ஆகும்.

## சொந்த வாழ்க்கை
இவரது மூத்த சகோதரி இராதா சலுஜா ஒரு திரைப்பட நடிகை ஆவார். அவர் ஏராளமான இந்தி, பஞ்சாபி மற்றும் பிற பிராந்தியத்  திரைப்படங்களில் பணிபுரிந்தார். இவரது தங்கை மருத்துவர் குங்கும் கதாலியா ஒரு சிறப்பு சீரமைப்பு அறுவை சிகிச்சை நிபுணர். ரேணு தன்னுடன் கல்லூர்யில் படித்த இயக்குநர் விது வினோத் சோப்ராவை மணந்தார். இவர்கள் *ஜானே பி தோ யாரோன்* (1983) படத்தில் ஒன்றாக வேலை செய்தனர். இவர்கள் பிரிந்தாலும், ரேணு அவரது அனைத்து திரைப்படங்களிலும் படத்தொகுப்பாளராகப் பணியாற்றினார். மேலும், அவரது உதவி இயக்குநராகவும் இருந்தார்.*தாராவி* மற்றும் *இஸ் ராத் கி சுபா நஹின்* (1996) உட்பட பல படங்களில் இயக்குநர் சுதிர் மிசுராவுடன் பணிபுரிந்தார்.

## இறப்பு
வயிற்றுப் புற்றுநோயால் அவதிப்பட்டு வந்த ரேணு, ஆகத்து 16, 2000 அன்று மும்பையில் இறந்தார்.

## மேலும் படிக்க

## மேற்கோள்கள்
* 
* Shekhar Kapur on Renu Saluja in his blog 
* The nimble tightrope walker (Excerpts from GRAFTII Book, Invisible: the art of Renu Saluja) at Screen (magazine)
* GRAFTII Book, Invisible: the art of Renu Saluja 

பகுப்பு:பஞ்சாப் நபர்கள்
பகுப்பு:பிலிம்பேர் விருதுகள் வென்றவர்கள்
பகுப்பு:2000 இறப்புகள்
பகுப்பு:1952 பிறப்புகள்